ROZHODNUTIE RADY
z 26. júla 2004
o uzatvorení Dohody medzi Európskym spoločenstvom a Ruskou federáciou, ktorou sa mení a dopĺňa Dohoda medzi Európskym spoločenstvom uhlia a ocele a vládou Ruskej federácie o obchode s určitými výrobkami z ocele
(2004/583/ES)
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, najmä na jej článok 133 v spojení s prvou vetou článku 300 ods. 2,
so zreteľom na návrh Komisie,
keďže:
(1)
Dohoda o partnerstve a spolupráci, ktorou sa ustanovuje partnerstvo medzi Európskymi spoločenstvami a ich členskými štátmi na jednej strane a Ruskou federáciou na strane druhej (1), nadobudla platnosť 1. decembra 1997.
(2)
Článok 21 Dohody o partnerstve a spolupráci ustanovuje, že obchod s výrobkami Európskeho spoločenstva uhlia a ocele (ďalej len „ESUO“) sa má riadiť podľa hlavy III tejto dohody, s výnimkou jej článku 15, a podľa ustanovení Dohody o množstevných úpravách týkajúcich sa obchodovania s výrobkami z ocele ESUO.
(3)
ESUO a vláda Ruskej federácie uzatvorili 9. júla 2002 takúto Dohodu o obchode s určitými výrobkami z ocele (2) (ďalej len „dohoda“), ktorá bola v mene ESUO prijatá rozhodnutím Komisie 2002/603/ESUO z 8. júla 2002 (3).
(4)
Platnosť Zmluvy o ESUO uplynula 23. júla 2002 a Európske spoločenstvo prevzalo všetky práva a povinnosti, ktoré zmluvne dohodlo ESUO.
(5)
Podľa článku 10 ods. 2 dohody zmluvné strany súhlasili, že dohoda by sa mala aj naďalej uplatňovať a že všetky práva a povinnosti zmluvných strán by sa mali zachovať aj po takomto uplynutí platnosti.
(6)
Zmluvné strany začali rokovania, ako je ustanovené v článku 2 ods. 4 dohody a dohodli sa na zvýšení množstevných obmedzení stanovených v dohode s cieľom zohľadniť rozšírenie Európskej únie.
(7)
Zmluvné strany sa ďalej dohodli na zvýšení množstevných obmedzení tiež s ohľadom na Vyhlásenie č. 1 dohody o zriadení servisných stredísk v Európskej únii.
(8)
Zmenená a doplnená dohoda by mala byť schválená,
ROZHODLA TAKTO:
Článok 1
1. Dohoda medzi Európskym spoločenstvom a vládou Ruskej federácie, ktorou sa mení a dopĺňa Dohoda medzi Európskym spoločenstvom uhlia a ocele a vládou Ruskej federácie, ktorá sa týka obchodu s určitými výrobkami z ocele, sa týmto schvaľuje v mene spoločenstva.
2. Text dohody je pripojený k tomuto rozhodnutiu.
Článok 2
Predseda Rady sa týmto poveruje určiť osobu splnomocnenú na podpísanie dohody tak, aby sa stala záväznou pre spoločenstvo.
V Bruseli 26. júla 2004